Ongeluk in Vrystaat eis 7 se leweArgieffoto Sewe mense is Woensdagoggend dood in ŉ botsing op die R26 sowat 10 km buite Clocolan in die Oos-Vrystaat. Die ongeluk het omstreeks 04:00 gebeur toe ŉ vragmotor, wat in Gauteng geregistreer is, sonder brandstof langs die pad gaan staan het. Die bestuurder het aan die agterkant van die voertuig gestaan om aankomende motoriste te waarsku om verby te hou. ŉ Minibusbestuurder het egter reguit op die vragmotor afgepyl en in die bestuurder vasgery, waarna hy met die vragmotor gebots het. Die vragmotorbestuurder (in sy laat 30’s) is op slag dood. Ses mense in die minibustaxi het ook gesterf, terwyl tien beseer is en na die John Newberry-hospitaal op Clocolan vir behandeling gebring is. Die taxibestuurder is een van dié wat ernstig beseer is. Die taxi was van Noordwes op pad na Lesotho, sê die Vrystaatse polisie. Hulle ondersoek ŉ saak van strafbare manslag teen die bestuurder. Lt.genl. Moeketsi Sempe, provinsiale polisiekommissaris, het sy meegevoel met die naasbestaandes van die oorledenes betuig en die beseerdes spoedige beterskap toegewens. Hy sê dit is jammer dat mense hul lewe op só ŉ wyse moet verloor in die tyd wanneer families bymekaarkom om Kersfees te vier.